還氈行
作者：王邁
朝代：宋

paragraphs: 老屋數十椽，下濕上又破。
無端野狐精，昏夜入爲盜。
竊我三重氈，目之爲奇貨。
持以獻朱門，曰此堪媚竈。
自余失此物，志意不少挫。
苦節凌歲寒，羞顔薄時好。
命義守大閑，潛深仍伏澳。
客從北方來，特以吉語告。
舊物將見還，前甑元不墮。
余笑與客言，的有此說麽。
孔光坐廣堂，當局已昏耄。
余嘗對天仗，正色數渠過。
其心不能容，未免含疾媢。
石顯在宮闈，威福弄幽奧。
余又疏擊之，見面定渠唾。
其術方盛行，及此必圖報。
客乃寬余心，少安謹勿躁。
聖主赦宿愆，仁恩等天幬。
昭相愛善類，德量如海大。
讒者害莫成，匪伊氈自到。
未幾符其言，客喜相問勞。
勸客勿爲喜，我且爲時悼。
米石三十千，杭人死饑餓。
敵寨七百里，淮人共斬剉。
窖雪飛無留，融風扇炎燥。
潮汐來無時，民廬陷泥澇。
旱魃肆陸梁，妖禽輒鳴噪。
殞星光射人，雨雹威尤暴。
地軸疑翻騰，乾文訝顛倒。
昔余出硬語，萬死敢一冒。
廷臣誚雲狂，相國嫌愈傲。
不幸朞年間，前言多踐蹈。
今居山澤中，日向蒼穹禱。
一願雨暘時，田疇足秔糯。
二願干弋休，邊境息巡邏。
庶幾老餘生，農圃得自課。
保此狂生名，比方散人號。
不然瞻四方，欲往誰前導。
雖粟不得食，况有氈可卧。
人品有高卑，才氣分銳惰。
嗟我甚低垂，頼君起吾愞。